钦定古今图书集成/明伦汇编/氏族典/第034卷 > 《廖用贤尚友录》 > 锺泰章
## 钦定古今图书集成/明伦汇编/氏族典/第034卷 > 《廖用贤尚友录》 > 锺泰章

按《十国春秋》，吴锺泰章，合肥人。为人勇敢有胆略，烈
祖时，官左监门卫将军。高祖初袭位，徐温与张颢争
权，欲刺颢而难于其人。严可求语温曰：“非锺左卫不
可。”温乃使亲将密谕泰章，泰章私心喜，选壮士三十
辈椎牛享之，夜刺血相饮为誓。明日遂诛颢，温由是
暴颢弑君之罪。未几，论诛叛功，泰章赏独薄，每酒酣
恃功颉颃，与诸将争。或言泰章觖望，徐知诰疑其难
制，温曰：“是吾过也。”稍擢为滁州刺史。已而随周本围
苏州，久之，迁寿州团练使。顺义中，人有告其假市官
马者，知诰以王命遣王稔代之，改泰章饶州刺史。或
谓泰章：“何不自辨？”泰章曰：“吾在扬州，十万军中号称
壮士。寿州去淮数里，步骑不下五千，苟有它志，岂王
稔单骑所能代乎？我义不负国，虽黜为县令亦行，况
刺史乎？何为自辨，以彰朝廷之失？”时知诰欲以法绳
诸将，请收泰章治罪，温不可，乃命以泰章次女配知
诰长子，是为南唐光穆皇后。